CELEX: 52017PC0367
Language: lt
Date: 2017-07-05
Title: Pasiūlymas TARYBOS ĮGYVENDINIMO SPRENDIMAS on subjecting the new psychoactive substance N-phenyl-N-[1-(2-phenylethyl)piperidin-4-yl]furan-2-carboxamide (furanylfentanyl) to control measures

EUROPOS KOMISIJA
            Briuselis, 2017 07 05
            COM(2017) 367 final
            2017/0152(NLE)
            Pasiūlymas
            TARYBOS ĮGYVENDINIMO SPRENDIMAS
            on subjecting the new psychoactive substance N-phenyl-N-[1-(2-phenylethyl)piperidin-4-yl]furan-2-carboxamide (furanylfentanyl) to control measures 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Tarybos sprendime 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  1
                numatyta trijų etapų procedūra, pagal kurią naujai psichoaktyviajai medžiagai visoje Sąjungoje gali būti pradėtos taikyti kontrolės priemonės.
            
            
               2017 m. sausio 23 d. buvo paskelbta bendra Europos narkotikų ir narkomanijos stebėsenos centro (EMCDDA) ir Europolo ataskaita, parengta pagal Tarybos sprendimo 2005/387/TVR 5 straipsnį. 2017 m. vasario 28 d. Taryba, vadovaudamasi Komisijos ir 9 valstybių narių pateiktu prašymu ir pirmiau nurodyto Tarybos sprendimo 6 straipsnio 1 dalimi, paprašė įvertinti riziką, kurią kelia naujos psichoaktyviosios medžiagos furanilfentanilio vartojimas, gamyba ir neteisėta prekyba ja, organizuotą nusikalstamumą šioje srityje ir galimas šiai medžiagai skirtų kontrolės priemonių nustatymo pasekmes.
            
            
               Furanilfentanilio keliamą riziką įvertino Europos narkotikų ir narkomanijos stebėsenos centro (EMCDDA) mokslinis komitetas, veikdamas pagal Tarybos sprendimo 6 straipsnio 2, 3 ir 4 dalių nuostatas. 2017 m. gegužės 24 d. Mokslinio komiteto pirmininkas pateikė Komisijai ir Tarybai rizikos vertinimo ataskaitą. Pagrindinės rizikos vertinimo išvados:
            
            
               ·furanilfentanilis yra sintetinis opioidas, glaudžiai susijęs su fentaniliu, kuris yra kontroliuojamas tarptautiniu mastu;
            
            
               ·furanilfentanilis Sąjungos narkotikų rinkoje prieinamas bent nuo 2015 m. birželio mėn. ir buvo aptiktas 16-oje valstybių narių. 5 valstybės narės pranešė apie 23 su furanilfentaniliu susijusias mirtis. Bent 10-ies mirčių atveju furanilfentanilis buvo mirties priežastis arba galėjo prisidėjo prie mirties.
            
            
               Pagal Tarybos sprendimo 2005/387/TVR 8 straipsnio 1 dalį Komisija per šešias savaites nuo rizikos vertinimo ataskaitos gavimo dienos turi pateikti Tarybai arba iniciatyvą dėl kontrolės priemonių taikymo naujoms psichoaktyviosioms medžiagoms visoje Sąjungoje, arba ataskaitą, kurioje paaiškinama, kodėl tokia iniciatyva nelaikoma būtina. Pagal 2015 m. balandžio 16 d. Teisingumo Teismo sprendimą sujungtose bylose C-317/13 ir C-679/13 prieš priimant teisės aktą, grindžiamą Tarybos sprendimo 2005/387/TVR 8 straipsnio 1 dalimi, turi būti pasikonsultuota su Europos Parlamentu. 
            
            
               Remdamasi rizikos vertinimo ataskaitos išvadomis Komisija mano, kad yra pagrindas šiai medžiagai taikyti kontrolės priemones visoje Sąjungoje. Pagal rizikos vertinimo ataskaitą furanilfentanilio ūmus toksiškumas gali padaryti didelę žalą žmonių sveikatai.
            
            
               2.
                     PASIŪLYMO TIKSLAS 
            
            
               Šio Tarybos įgyvendinimo sprendimo pasiūlymo tikslas – paraginti valstybes nares taikyti medžiagos furanilfentanilio kontrolės priemones ir baudžiamąsias sankcijas, kaip numatyta jų teisės aktuose, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją.
            
            
               2017/0152 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl kontrolės priemonių taikymo naujai psichoaktyviajai medžiagai N-fenil-N-[1-(2-feniletil)piperidin-4-il]furan-2-karboksamidui (furanilfentaniliui) 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės
                  2
               , ypač į jo 8 straipsnio 3 dalį,
            
            
               atsižvelgdama į Europos Komisijos iniciatyvą,
            
         
         
            
               atsižvelgdama į Europos Parlamento nuomonę
                  3
               , 
            
            
               kadangi:
            
            
               (1)remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (EMCDDA) išplėstinio mokslinio komiteto posėdyje buvo parengta naujos psichoaktyviosios medžiagos N-fenil-N-[1-(2-feniletil)piperidin-4-il]furan-2-karboksamido (furanilfentanilio) rizikos vertinimo ataskaita, o 2017 m. gegužės 24 d. ši ataskaita pateikta Komisijai ir Tarybai;
            
            
               (2)furanilfentanilis yra sintetinis opioidas, struktūriškai jis panašus į fentanilį – kontroliuojamą medžiagą, plačiai naudojamą medicinoje kaip bendros anestezijos priedą operacijų metu ir skausmo kontrolei. Furanilfentanilis taip pat yra struktūriškai susijęs su acetilfentaniliu ir akriloilfentaniliu – abi šios medžiagos 2015 m. gruodžio mėn. ir 2016 m. gruodžio mėn. buvo įtrauktos į bendrą EMCDDA ir Europolo ataskaitą;
            
            
               (3)furanilfentanilis Sąjungos narkotikų rinkoje prieinamas bent nuo 2015 m. birželio mėn. ir buvo aptiktas 16-oje valstybių narių. Daugeliu atvejų jis buvo konfiskuotas miltelių pavidalo, taip pat kaip skystis ir tabletės. Aptikti kiekiai yra palyginti nedideli. Tačiau jie turėtų būti vertinami atsižvelgiant į medžiagos poveikio stiprumą;
            
            
               (4)penkios valstybės narės pranešė apie 23 su furanilfentaniliu susijusias mirtis. Bent dešimties mirčių atveju furanilfentanilis buvo mirties priežastis arba galėjo prisidėjo prie mirties. Be to, trys valstybės narės pranešė apie 11 ūmaus nemirtino apsinuodijimo atvejų, susijusių su furanilfentaniliu;
            
            
               (5)informacijos apie organizuotų nusikalstamų grupuočių galimą dalyvavimą gaminant, platinant, tiekiant furanilfentanilį ir juo neteisėtai prekiaujant Sąjungoje nėra. Iš turimų duomenų matyti, kad furanilfentanilį pagamino Kinijoje įsisteigusios chemijos sektoriaus įmonės;
            
            
               (6)furanilfentanilis parduodamas mažais ir didmeninei prekybai pritaikytais kiekiais kaip „tyrimų cheminė medžiaga“, paprastai miltelių arba paruošto naudoti nosies purškalo pavidalu. Iš per konfiskavimus surinktos informacijos matyti, kad furanilfentanilis taip pat galėjo būti parduodamas neteisėtoje opioidų rinkoje;
            
            
               (7)furanilfentanilis neturi pripažinto naudojimo žmonėms skirtuose arba veterinariniuose vaistuose medicininės paskirties Sąjungoje. Nėra jokių požymių, kad furanilfentanilis galėtų būti naudojamas kitiems tikslams, išskyrus tai, kad jis naudojamas kaip etaloninė analizės medžiaga ir atliekant mokslinius tyrimus;
            
            
               (8)rizikos vertinimo ataskaitoje teigiama, kad atlikus tolesnius mokslinius tyrimus būtų atsakyta į daug su furanilfentaniliu susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie medžiagos keliamą riziką sveikatai ir socialinę riziką, taip pat furanilfentanilio panašumas į fentanilį yra pakankamas pagrindas taikyti furanilfentaniliui kontrolės priemones visoje Sąjungoje;
            
            
               (9)1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje furanilfentanilis nėra nurodytas kaip kontroliuojama medžiaga. Šiuo metu pagal Jungtinių Tautų sistemą šios medžiagos vertinimas neatliekamas;
            
            
               (10)kadangi dešimt valstybių narių taiko furanilfentanilio kontrolės priemonės pagal nacionalinius narkotikų kontrolės teisės aktus, o dar trys valstybės narės taiko furanilfentanilio kontrolės priemones pagal kitus teisės aktus, visoje Sąjungoje taikomos šios medžiagos kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jos prieinamumas ir vartojimas;
            
            
               (11)Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad furanilfentaniliui visoje Sąjungoje būtų taikomos kontrolės priemonės;
            
            
               (12)Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
            
               (13)Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
            
               (14)Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Naujai psichoaktyviajai medžiagai N-fenil-N-[1-(2-feniletil)piperidin-4-il]furan-2-karboksamidui (furanilfentaniliui) visoje Sąjungoje taikomos kontrolės priemonės.
            
            
               2 straipsnis
            
         
         
            
               Valstybės narės, vadovaudamosi nacionaliniais teisės aktais, ne vėliau kaip [one year from the date this Decision is published] imasi reikiamų priemonių, kad 1 straipsnyje nurodytai naujai psichoaktyviajai medžiagai būtų taikomos kontrolės priemonės ir baudžiamosios sankcijos, kaip numatyta šių valstybių teisės aktuose, kuriais vykdomi įsipareigojimai pagal 1971 m. Jungtinių Tautų psichotropinių medžiagų konvenciją.
            
            
               3 straipsnis
            
            
               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
            
            
            
               Šis sprendimas taikomas pagal Sutartis.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 127, 2005 5 20, p. 32.
               
               
                  
                     (2)
                  OL L 127, 2005 5 20, p. 32.
               
               
                  
                     (3)
                  OL C , , p. .